የኦሮሚያ ክልል ከ2 ሺ በላይ አርሶና አርብቶ አደሮችን ወደ ኢንቨስትመንት ዘርፍ አሸጋገረ
አዲስ አበባ፡- የኦሮሚያ ብሔራዊ ክልላዊ መንግስት ሀብት ያፈሩ 2 ሺ 481 አርሶና አርብቶ አደሮችን ወደ ኢንቨስትመንት ዘርፍ ማሸጋገሩን አስታወቀ፡፡በክልሉ ኢንቨስት ማድረግ የሚፈልጉ ባለሀብቶች ባሉበት ቦታ ሆነው የሚፈልጉትን መረጃ እንዲያገኙ መደረጉም ተመላክቷል ፡፡ 
የክልሉ ኢንቨስትመንት ኮሚሽን ኮሚሽነር አቶ ሃይሉ ጀልዴ ትናንት በሰጡት ጋዜጣዊ መግለጫ እንዳስታወቁት፣በበጀት ዓመቱ ከተያዙት ሶስት ዋና ዋና ዕቅዶች አንዱ ውጤታማ የሆኑ አርሶና አርብቶ አደሮችን ወደ ኢንቨስትመንት ዘርፉ ማስገባት እንደነበር ጠቅሰው ፣ በበጀት ዓመቱ ክልሉ ሀብት ያፈሩ 2ሺ 481 አርሶና አርብቶ አደሮች የኢንቨስትመንት ዘርፉን እንዲቀላቀሉ አድርጓል ፡፡ በዚህም ውጤታማ አፈጻጸም ታይቷል ፡፡ 
በክልሉ በግብርናም ይሁን በሌሎች የስራ ዘርፎች ተሰማርተው ሀብት ያፈሩ ዜጎችን የኢንቨስትመንቱን ዘርፍ እንዲቀላቀሉ ማድረግ ለዜጎች የስራ ዕድል ከመፍጠርና የክልሉን ብሎም የሀገሪቱን ኢኮኖሚ ከማሳደግ አንጻር ከፍተኛ አስተዋጽኦ ይኖረዋል ብለዋል::
በክልሉ መዋዕለ ንዋያቸውን ያፈሰሱ ባለሃብቶችን መደገፍና በቅርበት ሆኖ ችግሮቻቸውን እየተከታተሉ መፍታት ሌላው በበጀት ዓመቱ ትኩረት የተሰጠው ጉዳይ እንደነበር የጠቀሱት ኮሚሽነሩ፣ ከዚህ አንጻርም በርካታ ስራዎች መተግበራቸውን ተናግረዋል፡፡ በባለሀብቶች ይነሱ የነበሩ ችግሮች ከሞላ ጎደል እንደተቀረፉና በዚህም
 ምክንያት በሙሉ አቅማቸው ሲያመርቱ እንደነበር ገልጸዋል፡፡ በበጀት ዓመቱ 261 አዳዲስ ባለ ሀብቶችም ወደ ክልሉ መግባታቸውን ጠቅሰዋል፡፡ 
የክልሉን ማህበረሰብ ተጠቃሚነት ማረጋገጥ ሌላው ትኩረት የተሰጠው የበጀት ዓመቱ እቅድ እንደነበር ጠቁመው፣መመሪያዎችንና ደንቦችን በማሻሻል የክልሉን ህብረተሰብ ተጠቃሚነት ማረጋገጥ መቻሉን አስረድተዋል፡፡ 
ከዚሁ ጋር በተያያዘ ዘመናዊ አሰራርና አደረጃጀቶችን በመከተል የኢንቨስትመንቱን ዘርፍ አገልግሎት ሰጪነት ቀልጣፋና በመላው ዓለም ተደራሽ የማድረግ ስራ መሰራቱን ተናግረዋል፡፡ በክልሉ ከ10 እስከ 12 የሚደርሱ የኢንቨስትመንት አገልግሎት ሰጪ ተቋማትን በአንድ ላይ በማድረግ ተገልጋዮች ያለምንም እንግልትና ጊዜ ማባከን ጉዳያቸውን በአጭር ሰዓት እንዲፈጽሙ ለማድረግ የሚያስችሉ ስራዎች መጠናቀቃቸውን ገልጸዋል፡፡ 
ከክልሉ ሳይንስና ቴክኖሎጂ ባለስልጣን ጋር በመተባበርም የኢንቨስትመንት መረጃ አደረጃጀት መሰራቱን የገለጹት ኮሚሽነሩ ፣ በዚህም በክልሉ የሚገኘውን ተፈጥሯዊ ሀብትና ጸጋ ፣ ምቹ የስራ ሁኔታና አጠቃላይ መረጃ በዌብ ሳይት ላይ እንደተጫነ አስረድተዋል፡፡ በክልሉ ኢንቨስት ማድረግ የሚፈልጉ የሀገር ውስጥም ይሁን የውጭ ባለሀብቶች ባሉበት ቦታ ሆነው የሚፈልጉትን መረጃ እንዲያገኙ ተደርጓል፤ አገልግሎቱ ከዛሬ ጀምሮ ሥራ ላይ እንደሚውል አስታውቀዋል ፡፡
አዲስ ዘመን ሰኔ 18/2012ኢያሱ መሰለ